Videoyozuv orqali qayd etilishi shart bo‘lgan protsessual harakatlar ro‘yxati kengayadi

O‘zbekiston Respublikasining 1994 yil 22 sentyabrda qabul qilingan 2013–XII-sonli Qonuni bilan tasdiqlangan O‘zbekiston Respublikasining Jinoyat-protsessual kodeksiga quyidagi o‘zgartishlar va qo‘shimcha kiritiladi:
91-moddada (Dalillarni qayd etishda yordamchi usullar. Bayonnomaga ilovalar) to‘rtinchi qismi quyidagi tahrirda bayon etiladi:
“Quyidagi protsessual harakatlar videoyozuv orqali qayd etilishi shart:
1) o‘ta og‘ir jinoyatlar bo‘yicha hodisa sodir bo‘lgan joyni ko‘zdan kechirish;
2) tintuv;
3) ko‘rsatuvlarni hodisa sodir bo‘lgan joyda tekshirish;
4) tergov eksperimenti;
5) ushlab turish;
6) himoyachidan voz kechish;
7) shaxsni ushlash jarayonida o‘tkaziladigan shaxsiy tintuv va olib qo‘yish”;
quyidagi tahrirdagi beshinchi qism bilan to‘ldiriladi:
“Ushbu moddaning to‘rtinchi qismi 5, 6 va 7-bandlarida nazarda tutilgan protsessual harakatlarni videoyozuv orqali qayd etish ushbu kodeksda belgilangan xususiyatlarni inobatga olgan holda amalga oshiriladi”.
Ushbu qismning amaldagi tahriri quyidagicha:
“O‘ta og‘ir jinoyatlar bo‘yicha hodisa sodir bo‘lgan joyni ko‘zdan kechirish tarzidagi, tintuv, ko‘rsatuvlarni hodisa sodir bo‘lgan joyda tekshirish, tergov eksperimenti tarzidagi protsessual harakatlar videoyozuv vositalaridan foydalangan holda qayd etilishi shart”.